MINT ลุ้นผลงาน H2/60 ดีกว่า H1/60 ตามกำลังซื้อฟื้น-เข้าไฮซีซั่น
MINT ลุ้นผลงาน H2/60 ดีกว่า H1/60 ตามกำลังซื้อฟื้น-เข้าไฮซีซั่น
18 ส.ค. 2560

นายชัยพัตน์ ไพฑูรย์ รองประธานกรรมการฝ่ายกลยุทธ์ บริษัท ไมเนอร์ อินเตอร์เนชั่นแนล จำกัด (มหาชน) หรือ MINT  เปิดเผยว่า บริษัทฯคาดผลประกอบการช่วงครึ่งปีหลังจะดีกว่าครึ่งปีแรก ตามกำลังซื้อที่มีทิศทางฟื้นตัวขึ้น และการท่องเที่ยวที่ขยายตัวต่อเนื่อง และเข้าสู่ช่วงไฮซีซั่นของทั้งธุรกิจอาหาร และธุรกิจโรงแรม
บริษัทฯมั่นใจว่ากำไรสุทธิปีนี้จะเติบโตได้ตามเป้าหมายที่วางไว้ 15-20% และยังเชื่อมั่นว่าแผนระยาว 5 ปี (59-63)จะเติบโตในทิศทางเดียวกัน
สำหรับสัดส่วนรายได้ในแผน 5 ปี(59-63) ตั้งเป้าปี 63 จะมีสัดส่วนรายได้ในประเทศและต่างประเทศ 48:52 จากปีนี้ที่มีสัดส่วนที่ 53:47 ซึ่งขณะนี้บริษัทฯ ได้ขยายการลงทุนในต่างประเทศมากขึ้นสูงถึง 32 ประเทศ
ทั้งนี้ ในปี 53 บริษัทฯวางเป้าหมายจะขยายโรงแรมมากกว่า 250 แห่ง จากไตรมาส 2/60 ที่มี 155 แห่ง และ ธุรกิจร้านอาหารจะขยายให้มากกว่า 3,400 สาขา จากไตรมาส 2/60 ที่มี 2,037 สาขา ซึ่งคิดเป็นการเติบโตที่ 8-10% ต่อปี และ ธุรกิจจัดจำหน่ายจะเพิ่มร้านค้าใหม่มากกว่า 500 แห่ง จากไตรมาส 2/60 ที่มี 339 แห่ง
ขณะที่ บริษัทฯวางงบลงทุนใน 5 ปี ไว้ราว 4 หมื่นล้านบาท โดยเน้นใช้ในการขยายธุรกิจที่มีอยู่ในปัจจุบัน 3 หมื่นล้านบาท  ส่วนอีก 1 หมื่นล้านบาทจะตั้งไว้เป็นงบสำหรับซื้อกิจการ อย่างไรก็ตาม บริษัทฯ ยังมีกระแสเงินสดที่รองรับ หากต้องการลงเพิ่ม ไม่ว่าจะเป็นการกู้ยืมจากสถาบันการเงิน เนื่องจากในปัจจุบันอัตราส่วนหนี้สินต่อทุน (D/E) อยู่ที่ 1.3 เท่า ซึ่งถือว่าอยู่ในระดับต่ำ
อย่างไรก็ตาม บริษัทฯ จะทบทวนแผนธุรกิจ 5 ปีใหม่อีกครั้งในสิ้นเดือนธ.ค.นี้ ซึ่งถือว่าการทบทวนตามปกติ เพื่อให้มีความเหมาะสมกับสภาพเศรษฐกิจที่เกิดขึ้นในปัจจุบัน